## El Consell col·labora amb el Consell Valencià de Col·legis Oficials d’Odontòlegs i Estomatòlegs en la prevenció i el control de la legionel·losi

*** Es firmarà un conveni de col·laboració que establirà les bases per a elaborar de manera conjunta un pla de prevenció i control de la legionel·la
* L’acord preveu l’intercanvi d’informació i l’organització de sessions divulgatives de prevenció per al personal col·legiat**

**València.**

El Consell ha autoritzat la firma d’un conveni de col·laboració entre la Generalitat, a través de la Conselleria de Sanitat, i el Consell Valencià dels Col·legis Oficials d’Odontòlegs i Estomatòlegs de València, Alacant i Castelló per a la prevenció i el control de la legionel·losi.

L’acord té la finalitat de dur a terme l’aplicació d’un sistema per a complir amb el que s’establix en el Reial decret 487/2022, de 21 de juny, pel qual s’establixen els requisits sanitaris per a la prevenció i el control de la legionel·losi.

D’esta manera, el conveni establirà les bases generals de col·laboració a fi d’elaborar de manera conjunta un pla de prevenció i control de la legionel·la; coordinar les actuacions d’intercanvi d’informació quant a la prevenció de la legionel·losi; organitzar sessions divulgatives dirigides al personal col·legiat sobre la prevenció de la legionel·losi, i qualsevol altra actuació a desenvolupar segons els requisits normatius vigents, a fi de millorar la protecció de la salut de la població.

Les clíniques dentals, com que són centres que disposen d’instal·lacions amb sistemes d’aigua a pressió per a tractaments dentals, i amb l’entrada en vigor del Reial decret 487/2022, han d’aplicar les mesures higienicosanitàries pertinents per a la prevenció i el control de la legionel·la i establir els plans de control contra esta. Per això, sorgix la necessitat de firmar un conveni de col·laboració per a constituir les bases sobre les quals adoptar les mesures sanitàries pertinents en estes instal·lacions.

El Reial decret 487/2022 sorgix davant de la necessitat d’actualitzar la normativa relativa a la prevenció de la legionel·la amb l’estat actual de la ciència i la informació epidemiològica més recent, que deroga la legislació anterior.

El reial decret mencionat arreplega específicament els sistemes d’aigua a pressió en tractaments dentals com a instal·lacions d’ús sanitari susceptibles de convertir-se en focus d’exposició humana al bacteri de la legionel·la i de disseminació d’esta.

Fecha: 13/05/2024